**Организација Транспарентност – Србија**

**Вас позива да учествујете на радионици и промоцији публикације**

# „Јавни интерес у блату, диму и под водом“

која ће се одржати у **новим просторијама Транспарентности Србије**, Палмотићева 31, у среду, **18. маја 2016**, са почетком у **12.00 часова (непосредно након окончања конференције за штампу која је посвећена теми финансирања изборне кампање)**

**О публикацији:** Реч је о публикацији која садржи студије три маркантна случаја, односно три велика пројекта у Србији,који су били реализовани или започети током 2014. и 2015. године. У сва три анализирана случаја разматра се у којој мери је јавни интерес био заштићен код закључивања конкретних уговорних аранжмана и спровођења поједних инфраструктурних пројеката. Поред праксе, за сваки од случајева разматра се и нормативни оквир, како конкретан – одредбе уговора и међународног споразума, тако и општи. У питању су иначе случајеви испумпавања воде и муља након поплава, како би се омогућила екплоатација угља на подручју „Тамнава – западно поље“, изградња новог блока термоелектране у Костолцу на основу везаног аранжмана са субјектима из НР Кине и припреме за реализацију пројекта „Београд на води“. Поред разматрања ових конкретних пројеката предмет анализе су били и релевантни прописи – Устав Републике Србије, Споразум о стабилизацији и придруживању који је Србија закључила са ЕУ, одредбе релевантних закона о јавним набавкама, јавно-приватном партнерству и концесијама и државној помоћи. Разматрали смо и досадашњу праксу Уставног суда Србије када је реч о оспоравању међудржавних споразума због нарушавања принципа отвореног надметања пре закључивања послова са државом.

**О радионици:**Радионица је првенствено, али не искључиво, намењена представницима невладиних организација које делују у области јавних набавки, јавно – приватног партнерства, државне помоћи, европских интеграција, заштите животне средине или других области од јавног интереса. Идеја је да се кроз разматрање појединих битних налаза из публикације утврде правци могућег деловања цивилног друштва на осветљавању проблематичних појава код великих инфраструктурних пројеката и пројеката који се реализују на основу међудржавних споразума. Радионица ће трајати, у зависности од интересовања присутних, између 2 и 3 сата.

*За додатне информације можете се обратити гђи Марији Радовић на телефон 011/ 303 38 27 или путем емаил-а* *ts@transparentnost.org.rs*Пријављивање је обавезно а број места ограничен.

Транспарентност – Србија, Београд, 16. маја 2016.